**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.06.2018, ora 08.00 – 23.06.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.06.2018, ora 7.00**

**RÂURI**

**Institutul Naţional de Hidrologie şi Gospodărire a Apelor (I.N.H.G.A.) a emis la data de 22.06.2018, la ora 12.30, atenţionarea hidrologică nr. 37-COD GALBEN, valabilă în intervalul 22.06.2018, ora 13.00-23.06.2018, ora 14.00, vizând producerea de importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice menţionate, cu posibile depăşiri ale COTELOR DE ATENŢIE, astfel:**

**- În intervalul 22.06.2018, ora 13:00,– 23.06.2018, ora 14:00,** pe râurile din bazinele hidrografice: Vişeu, Iza, Tur, Lăpuş **(judeţele Maramureş şi Satu Mare),** Someşul Mare – **(judeţul Bistriţa Năsăud),** Someş – afluenţii mici aferenţi sectorului aval S.H. Dej **(judeţele Cluj, Sălaj, Maramureş şi Satu Mare),** Mureş – bazin superior şi afluenţii aferenţi sectorului amonte confluenţă Arieş **(judeţele Bistriţa Năsăud, Harghita şi Mureş),** Mureş – afluenţii aferenţi sectorului aval confluenţă Târnave – amonte S.H. Săvârşin **(judeţele Alba, Sibiu, Hunedoara şi Arad),** Târnava Mică – bazin superior şi afluenţi bazin mijlociu, Târnava Mare – bazin superior şi afluenţi bazin mijlociu **(judeţele Harghita, Mureş şi Sibiu),** Timiş – bazin superior amonte S.H. Caransebeş, Bistra **(judeţul Timiş),** Olt – bazin superior şi afluenţii aferenţi sectorului amonte S.H. Cornet (**judeţele Harghita, Covasna, Braşov, Sibiu şi Vâlcea)**, Ialomiţa – bazin superior şi afluenţi bazin mijlociu şi inferior **(judeţele Dâmboviţa şi Prahova),** Buzău – bazin superior şi afluenţi bazin mijlociu **(judeţele Braşov, Covasna şi Buzău),** Bistriţa - bazin superior şi afluenţi bazin mijlociu şi inferior **(judeţele Suceava, Neamţ, Harghita şi Bacău),** Trotuş – bazin superior şi afluenţi bazin mijlociu **(judeţele Harghita, Covasna, Bacău şi Neamţ),** Putna – bazin superior şi afluenţi bazin mijlociu şi inferior **(judeţul Vrancea);**

**-În intervalul 22.06.2018, ora 18:00, – 23.06.2018, ora 14:00,** pe râurile din bazinele hidrografice:Bârlad – bazin superior şi afluenţi bazin mijlociu şi inferior **(judeţele Iaşi, Neamţ, Vaslui, Vrancea, Bacău şi Galaţi),** Siret – afluenţii mici aferenţi sectorului aval Ac. Galbeni **(judeţele Bacău, Vrancea şi Galaţi),** Prut – afluenţii aferenţi sectorului aval S. H. Drânceni **(judeţele Vaslui şi Galaţi).**

**Fenomenele se pot produce cu probabilitate şi intensitate mai mare pe unele râuri mici din judeţele Hunedoara, Braşov, Harghita, Neamţ şi Bacău.**

Această atenţionare hidrologică a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: Alba, Arad, Bacău, Bistriţa-Năsăud, Braşov, Buzău, Cluj, Covasna, Dâmboviţa, Galaţi, Harghita, Hunedoara, Iaşi, Maramureş, Mureş, Neamţ, Prahova, Sălaj, Satu Mare, Sibiu, Suceava, Timiş, Vaslui, Vâlcea şi Vrancea (25 prefecturi) – COD GALBEN.*

**Debitele au fost, în general, în creştere** datoritǎ precipitaţiilor căzute în interval şi propagǎrii, exceptând cursul Siretului şi bazinul Prutului (cu excepţia afluenţilor aferenţi cursului inferior), unde au fost relativ staţionare.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Someşul Mic, Arieş, Bega, Timiş, Bârzava, Moraviţa, Caraş, Jiu, bazinul mijlociu şi inferior al Oltului şi pe râurile din Dobrogea.

În interval s-au situat peste **COTELE DE ATENŢIE** râurile la staţiile hidrometrice: Crişul Repede – Ciucea (100)-jud.CJ, Henţ – Morlaca Henţ (125+45)-jud.CJ, Domald – Zǎgar (150+6)-jud.MS, Orǎştie – Grǎdiştea de Munte (50+16)-jud.HD, Sibişel – Sibişel (80+10)-jud.HD, Caşin – Plǎieşii de Jos (100+18)-jud.HR.

În interval au fost emise şase **ATENȚIONĂRI HIDROLOGICE** pentru fenomene imediate şi şase **AVERTIZĂRI HIDROLOGICE** pentru fenomene imediate.

Este în vigoare **ATENȚIONAREA HIDROLOGICĂ** nr. 37 din 22.06.2018**.**

**Debitele vor fi în creştere** prin propagare pe cursurile mijlocii şi inferioare ale râurilor: Vişeu, Iza, Tur, Someş, Crasna, Barcǎu, Crişuri, Mureş, Târnave, Bega, Timiş, Bârzava, Moraviţa, Caraş, Nera, Cerna, Jiu, Olt, Vedea, Argeş, Ialomiţa, Suceava, Moldova, Bistriţa, Trotuş, Putna, Rm. Sǎrat, Buzǎu şi Bârlad.

Pe cursul Siretului, în bazinul superior şi mijlociu al Prutului şi pe râurile din Dobrogea, debitele vor fi relativ staţionare şi în scǎdere pe celelalte râuri.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri rapide de niveluri şi debite cu posibile depășiri ale **COTELOR DE ATENŢIE** pe unele râuri nordul, centrul, estul şi sud-vestul ţǎrii, precum şi din zonele de deal şi munte, ca urmare a precipitațiilor prognozate.

Se menţine în vigoare **ATENȚIONAREA HIDROLOGICĂ** nr. 37 din 22.06.2018 pânǎ la ora 14:00.

**DUNĂRE**

**Debitul la intrarea în ţară** (secţiunea Baziaş) în intervalul 22-23.06.2018 **a fost în scădere, având valoarea de 5500 m3/s**, sub media multianuală a lunii **iunie (6400 m3/s).**

În aval de Porţile de Fier debitele au fost în scădere pe sectorul Gruia - Bechet, staţionare la Corabia şi în creştere pe sectorul Tr.Măgurele - Tulcea.

**Debitul la intrarea în ţară** (secţiunea Baziaş) **va fi** **în scădere (5300 m3/s).**

În aval de Porţile de Fier debitele vor fi în scădere pe sectorul Gruia – Zimnicea şi în creştere pe sectorul Giurgiu – Tulcea.

**2.** **Situaţia meteorologică în intervalul 22.06.2018, ora 08.00 –23.06.2018, ora 06.00**

**În ţară,** vremea a fost instabilă. Cerul a fost variabil, cu înnorări accentuate ce au cuprins treptat toate regiunile. În cursul zilei și în orele serii, în cea mai mare parte a țării au fost averse și cu caracter torențial, frecvente descărcări electrice și izolat a căzut grindină (confirmată în zonele montane, precum și în județele Călărași și Cluj). Până la încheierea prezentului raport cantitățile de apă - în intervale scurte de timp sau prin cumulare - au totalizat local 20...25 l/mp și izolat peste 40...50 l/mp (până la 82 l/mp la Valea Mânăstirii, județul Alba). Vântul a suflat slab și moderat, cu intensificări de scurtă durată, mai ales în timpul averselor, pe alocuri luând aspect de vijelie, în zona localităților Slobozia și Turnu Măgurele. Pe parcursul nopții, precipitațiile au fost în general slabe cantitativ și s-au semnalat pe arii relativ extinse, exceptând Dobrogea. Valorile termice au continuat să caracterizeze o vreme mai caldă decât în mod normal în cea mai mare parte a regiunii extracarpatice și local în centru, astfel că în Muntenia și în sudul Moldovei, indicele temperatură-umezeală a depășit ușor pragul de 80 de unități. În celelalte zone, temperaturile au marcat o scădere, chiar semnificativă în vest și nord-vest unde a fost o vreme răcoroasă. Astfel, temperaturile maxime au avut valori cuprinse între 18 grade la Supuru de Jos și 35 de grade la Galați, Brăila și Focșani. La ora 06, se înregistrau temperaturi cuprinse între 8 grade la Dumbrăvița de Codru și Ocna Șugatag și 19 grade la Constanța-Dig, Sulina și Gura Portiței.

**Observație:** *începând de ieri de la ora 06.00, au fost în vigoare 44 mesaje privind fenomene meteo periculoase imediate, 26 avertizări cod portocaliu, 17 emise de SRPV Bacău, 5 emise de SRPV Sibiu, 2 emise de SRPV Timișoara și câte una emisă de SRPV Cluj și CNPM și 17 atenționări cod galben, 12 emise de CNPM, 2 emise de SRPV Constanța și câte una emisă de SRPV Bacău, SRPV Sibiu și SRPV Craiova.*

**La Bucureşti,** vremea s-a menținut caldă, dar instabilă după orele amiezii. Cerul a fost mai mult senin la începutul intervalului, însă către seară au fost înnorări accentuate, averse cu caracter torențial și descărcări electrice. Noaptea, înnorările au persistat și a continuat să plouă temporar. Cantitățile de precipitații au cumulat 15...25 l/mp - până la 38 de l/mp la Afumați. Vântul a suflat slab și moderat, cu intensificări de scurtă durată asociate averselor. Temperatura maximă a avut valori de 32 de grade la Băneasa, 33 de grade la Filaret și 34 de grade la Afumați, iar la ora 06.00 se înregistrau 16 grade la Filaret și Băneasa și 17 la Afumați.

**3. Prognoza meteorologică în intervalul 23.06.2018, ora 08.00 –24.06.2018, ora 08.00**

**În ţară,** valorile termice - în scădere semnificativă față de intervalul anterior în special în regiunile extracarpatice - vor caracteriza la scara întregii țări o vreme răcoroasă, iar în nord și nord-est chiar rece pentru această dată din an. Cerul va fi variabil, cu înnorări și ploi în special ziua, local în nord, centru, est și sud-est și doar pe spații mici în restul teritoriului. Izolat se mai pot cumula cantități de apă de peste 10...15 l/mp. Vântul va sufla moderat, cu intensificări temporare în prima parte a intervalului în Oltenia, Dobrogea și la munte, în special în Carpații Meridionali, iar trecător și la cote mai reduse și în Muntenia, Moldova și Transilvania. Temperaturile maxime se vor încadra între 15 și 25 de grade, iar cele minime vor fi cuprinse între 3...4 grade în depresiunile Carpaților Orientali și 14 grade pe litoral. Spre dimineață izolat se va semnala ceață.

**La Bucureşti,** vremea se va răci accentuat, astfel încât temperatura maximă se va situa în jurul valorii de 22 de grade, iar cea minimă va fi de 11...12 grade, mai scăzută în zona preorășenească. Pe parcursul zilei vor fi înnorări și ploi temporare, iar vântul va sufla în general moderat. Spre seară și noaptea cerul se va degaja, iar vântul va diminua în intensitate.

***II. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

Nu au fost semnalate evenimente deosebite.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 21.06.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM-CJ Constanţa** informează că la **data de 21.06.18, ora 19.00, s-a produs un incendiu de vegetaţie uscată pe 100mp, în localitatea Năvodari, jud. Constanţa, din cauza unei brichete**. ISU Dobrogea a intervenit cu o autospecială iar incendiul a fost stins integral.

**2. În domeniul solului şi vegetaţiei**

**Garda Forestieră Suceava** informează despre **producerea unor doborâturi de vânt, pe raza OS Moldoviţa, jud. Suceava, în intervalul 23-30.05.2018, datorită vijeliei, care au afectat o suprafaţă de 270 ha de arboret răşinoase cu foioase, cu vârsta între 50-160 ani, fiind estimat un volum de masă lemnoasă doborâtă de circa 1,1 mii m.c. doborâturi dispersate** în fond proprietate de stat, zona de munte. S-au luat următoarele măsuri: identificare, semnalare, raportare şi degajarea drumurilor de acces, punerea în valoare.

**Notă:** Ca urmare a riscului de răspândire a peste porcine africane pe teritoriul României, în această perioadă, Ministerul Mediului, realizează prin intermediul Rezervaţiei Biosferei Delta Dunării, campanii de identificare şi colectare a cadavrelor de mistreţi din zonele protejate a Deltei Dunării. Ministerul Mediului asigură sprijinul necesar Autorităţii Naţional Veterinare şi pentru Siguranţa Alimentelor pentru identificarea unor locuri pentru îngropare a cadavrelor, în situaţia depăşirii incineratoarelor existente.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 21.06.2018 - 22.06.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE